Dom Moskvy v Sofii

Dom Moskvy v Sofii (bulh. Дом на Москва в София – Dom na Moskva v Sofija), známy aj ako Staré ruské vyslanectvo (bulh. Старата руска легация – Starata ruska legacija) je administratívna budova z druhej polovice 19. storočia, ktorá sa nachádza v meste Sofia v Sofijskej oblasti v juhozápadnom Bulharsku. Budova má pridelený štatút kultúrnej pamiatky národného významu. Iné názvy Budova bola známa aj ako Ruské vyslanectvo (bulh. Руска легация – Ruska legacija), Múzeum bulharsko-sovietskej družby (bulh. Музей на българо-съветската дружба – Muzej na bălgaro-săvetskata družba) Ruské imperiálne diplomatické predstaviteľstvo (bulh. Руско имперско дипломатическо представителство – Rusko impersko diplomatičesko predstavitelstvo), alebo Ruský konzulát (bulh. Руско консулство – Rusko konsulstvo). Lokalita Dom Moskvy v Sofii sa nachádza v centrálnej časti mesta Sofia v rajóne Sredec na ulici „Rakovski“ (bulh. улица „Раковски“, doslova Rakovského ulica) č. 92. Dejiny Ruské impérium bola prvá krajina, s ktorou Bulharské kniežatstvo nadviazalo po oslobodení v roku 1879 diplomatické styky a budova dnešného Domu Moskvy v Sofii bola prvou budovou v ktorej v Sofii sídlila ruská diplomatická misia. Základný kameň budovy bol položený 20. apríla 1880 a výstavba bola ukončená v roku 1882. Bola treťou budovou v Sofii, ktorá bola postavená po oslobodení Bulharska. Budova slúžila ako sídlo ruského (a od roku 1917 sovietskeho) veľvyslanectva, a to do roku 1976, keď sa veľvyslanectvo presunulo do novej budovy v južnej časti Sofie. V roku 1978 bol budove udelený štatút kultúrnej pamiatky národného významu. V rokoch 1985 – 1986 bola budova sídlom Múzea bulharsko-sovietskej družby a od roku 1987 bola jednou z budov Bulharskej akadémie vied. V roku 2003 budovu navštívil ruský prezident Vladimir Putin pri príležitosti výročia 125 rokov od oslobodenia Bulharska. Od roku 2005 v budove sídli moskovské kultúrno-obchodné centrum Dom Moskvy v Sofii (bulh. Дом на Москва в София – Dom na Moskva v Sofija), ktorého ciele boli určené primátorom Moskvy 1. augusta 2003 a samotná organizácia bola registrovaná v Bulharsku 18. februára 2005. V Rusku je Dom Moskvy v Sofii registrovaný ako dcérska organizácia Moskovského centra pre medzinárodnú spoluprácu (bulh. Московския Център за Международно Сътрудничество – Moskovskija Centăr za Meždunarodno Sătrudničestvo). Charakteristika Budova bola postavená na základe projektu, ktorý vypracoval ruský vojenský inžinier. Exteriér aj interiér budovy boli postavené v neoklasicistickom slohu. Budova je postavená na pôdoryse v tvare písmena "L" a jej obidve krídla sú takmer totožné. Spojenie medzi krídlami je cez hlavný vchod a eliptickú halu. Budova je jednodielna, s horizontálnym členením a súvislou siluetovou líniou. Konštrukcia má nosné tehlové steny. Konštrukciu podlahy tvoria železné trámy a pevné podlahové prvky. Hlavné schodisko je mramorové s kovaným zábradlím, ktoré je bronzované a umelecky spracované. Stropy sú omietkové s bohatou polychrómovanou výzdobou. Súčasťou zaujímavého výtvarného riešenia v interiéri sú veľké nástenné zrkadlá s vyrezávanými bronzovými rámami a krby s dekoráciami. Štatút a dôvod pamiatkovej ochrany Kategória: kultúrna pamiatka národného významu Rok vyhlásenia: 1978 Dôvod pamiatkovej ochrany: architektonicko-staviteľská a historická hodnota budovy Galéria Referencie Iné projekty Commons ponúka multimediálne súbory na tému Dom Moskvy v Sofii